text: 'Crisàlide', de Núria Efe, nova exposició del Terracotta Museu | Bonart
  'Crisàlide', de Núria Efe, nova exposició del Terracotta Museu
  El 15 de gener el Terracotta Museu de Ceràmica de la Bisbal i l'Associació de Ceramistes de la Bisbal obren al públic "Crisàlide" de Núria Efe, la nova exposició temporal de l'espai "La Peixera". Aquesta mostra es podrà visitar fins a l'11 d'abril i forma part del cicle d'exposicions temporals que l'associació comissaria en aquest espai del museu.
  Núria Efe (Barcelona, 1957) va estudiar tècniques pictòriques a l'Escola Massana i de gravat a La Llotja de Barcelona. Ha treballat en diferents estudis de disseny d'estampats tèxtils a Barcelona i de gravat calcogràfic al Taller-Galeria Fort de Barcelona i Cadaqués i al Taller de gravat Juan José Torralba a Fonolleres. Des del 1996 la seva activitat artística s'ha centrat en l'escultura, en la qual s'ha format de manera autodidacta, principalment treballa en el modelat amb argila.
  Al llarg de la seva trajectòria les seves peces s'han pogut contemplar en nombroses exposicions tan individuals com col·lectives, d'escultura i pintura, així com instal·lacions artístiques, Art d'acció i Land Art. Actualment la Núria Efe és membre de l'Associació de Ceramistes de la Bisbal i participa a la instal·lació artística "Esquaterades", que es pot visitar a la Sala d'Exposicions Temporals del Terracotta Museu.